text: 李若愚，字知白，號愚公，湖廣漢陽府漢陽縣人。明朝政治人物。生平.少從張緒講學。萬曆三十四年己未科進士，出李續溪太史之門。初謁，座師曰：“向初入塾，蒙師以兄文見課，苦其不能習誦受笞。今得稱師友，甚幸。”李亦哭失聲。初授溫州府推官，平反殊死以下數千人。時趙南星、高攀龍秉憲，推東南賢者必首及之，卓異赴考選，媚璫者指為楊漣死友，遂謫常州府教授，遷國子監博士，復遷刑部主事。會江西積欠金花銀五十餘萬兩，群小趣璫言於部，委若愚督催，立限三月，稍後期即逮矣。公至江西，檄下，郡縣皆感公忠誠，一月便起解，而逆璫伏誅。公報命，奉㫖優敘，臺省亦交章上薦，升兵部武選司。崇禎元年奉命犒大同師，上九邊兵食冒帑，議戰守䇿，又因旱陳言請誅魏黨許顯純等七錦衣以慰忠魂，不雨請治臣罪，上立磔顯純等於市，甘霖大沛。尋升工部虞衡司員外郎，轉營繕司郎中，崇禎三年主考廣西。崇禎四年升兵部武庫司郎中，以驗試武舉不力，降四級調外任。旋告病歸。七年甲戌回部，大司馬張公特疏薦為職方，吏部題補武選郎，武選於是肅然一清，上聞之，亦曰：京官不要錢者惟劉宗周、李若愚耳。八年乙亥升江西右參政，值流寇蔓延，撫軍移鎮，公選將材，備軍實，嚴保甲，固城守，保障之功甚偉。歲祲，民大飢，傾槖治糜為倡，復便宜發積谷數十萬石以賑，所全活無算。巡撫解公舉公自代，俄連喪壯子，痛絶竟解綬歸。為司理時，分校浙闈，庚午典試廣西，乙亥主江西拔貢試，皆稱得人。明末起廢，召為太僕寺卿，以老辭不拜。著作.所著有《證學編》《讀書録》《太極圖義》《詩經七易稿》《歴代相臣傳》《昭代名臣録》《煙霞盟年譜》《遺集》諸書。墓葬.太僕李若愚墓在府治西崇文嶺。家族.父李宗魯，廣西僉事。子李應槐，崇禎庚午副榜。李應橘，字敬仲，由明經選授中書，以子李昌祚貴贈中憲大夫大理寺少卿。李應梓順治丁酉副榜。
metadata: erhwenkuo/wikipedia-zhtw
metadata: 李若愚
metadata: https://zh.wikipedia.org/wiki?curid=7461229